জাতিসঙ্ঘে স্বাধীন ফিলিস্তিন রাষ্ট্রের এই আবেদন এখন চলে গেছে নিরাপত্তা পরিষদে। অনিবার্যভাবেই নিরাপত্তা পরিষদের স্থায়ী সদস্য মার্কিন যুক্তরাষ্ট্র ভেটো দেবে। কিন্তু এরপরও ফিলিস্তিনিদের অর্জন কিন্তু কম নয়। নিরাপত্তা পরিষদের ২টি স্থায়ী সদস্য রাশিয়া ও চীন এবং অস্থায়ী সদস্য লেবানন,ব্রাজিল ও দক্ষিণ আফ্রিকা আগেই সমর্থনের কথা জানিয়ে এসেছে। নিরাপত্তা পরিষদে ভোটাভুটির জন্য কয়েক সপ্তাহ লেগে যেতে পারে। যদিও মার্কিন যুক্তরাষ্ট্রের ভেটো দেয়ার ঘোষণার পর স্বাধীন রাষ্ট্রের এই দাবি যে গৃহীত হচ্ছে না তা নিশ্চিত। জাতিসঙ্ঘ নিরাপত্তা পরিষদে ৫টি স্থায়ী সদস্য আর ১০টি অস্থায়ী সদস্য রয়েছে। ১৫ সদস্যর মধ্যে ৯টি দেশের সমর্থন পেলে নিরাপত্তা পরিষদে তা গৃহীত হবে। কিন্তু স্থায়ী সদস্য কোনো দেশ ভেটো দিলে তা আর কার্যকর হবে না। ইহুদিবাদের মুখপাত্র ফক্স নিউজ চ্যানেল এক খবরে জানিয়েছে, নিরাপত্তা পরিষদের অস্থায়ী আর কোনো সদস্য যাতে স্বাধীন ফিলিস্তিন রাষ্ট্রকে সমর্থন না জানায় সে জন্য জোর লবিং চালাচ্ছে যুক্তরাষ্ট্র।